Mafstory

***Mafstory*** je slovenský sitkom, ktorý vysielala TV JOJ od roku 2006 do roku 2011.  11. séria bola v roku 2012 vysielaná internetovou televíziou huste.tv, na jar 2013 boli epizódy 11. série odvysielané na televíznej stanici PLUS. Námetom na vznik seriálu bolo divadelné predstavenie divadla GUnaGU *[[English is Easy, Csaba is Dead]]*.

## Osoby a obsadenie
* Roman Fratrič ako *Rudy Molnár* – veľký boss rodiny, prezývaný tiež Mozek. Veľmi obľubuje akčné počítačové hry. V druhej sérii je vyhnaný novým bossom Alim (Peter Sklár), a Rudy tak odchádza do Argentíny, kde má dom hneď vedľa Elvisa Presleyho a Adolfa Hitlera. V 10. sérii sa v seriáli opäť objavil, ale iba prostredníctvom DVD, ktoré bolo rodine poslané po jeho smrti. Zomrel na veľmi ťažkú, inak nešpecifikovanú chorobu. Zanechal po sebe dedičstvo - argentínsku lietadlovú loď Evita Perón Y La Paloma Blanca na atómový pohon, na ktorej sa nachádza 48 bojových stíhačiek, 10 vrtuľníkov a 1549 vojakov. No v skutočnosti nebol mŕtvy, chcel iba vyťažiť z veľkého kšeftu a využil na to rodinu Molnárovcov. Patrí medzi najväčších bossov na svete, vlastní niekoľko pozemkov, vrátane veľkej haciendy v Argentíne.
* Peter Sklár ako *Albert „Ali“ Krasňanský* – nový boss, po prepustení z väzenia v Ilave sa vracia späť do Veľkého Medera, kde zistí, že Rudy s rodinou mu prebral teritórium. Po vyhnaní Rudyho sa stáva novou hlavou rodiny a milencom Pipiny. Ako neskôr vyplynie, má dve deti z predchádzajúceho manželstva. Aliho otec je Ernest Krasňanský, básnik slovenský, ktorého Ali má neskutočne rád a jeho obraz si chcel zobrať aj do atómového krytu. Ali je najvzdelanejší člen rodiny (ak nerátame Milanka), pomerne inteligentný, má rád operu, divadlo, drahý a kvalitný alkohol a krásnu literatúru. Ako správny finančný žralok sa rozhodol hrať aj golf a poslednej dobe sa začal venovať aj curlingu. Má dve deti, Mikiho a Robiho (parafráza na hlavné postavy z divadelného predstavenia *English is easy, Csaba is dead*), zo svojho predchádzajúceho vzťahu. V piatej sérii sa oženil s Pipinou. Piata séria sa niesla v duchu blížiacich sa prezidentských volieb, v ktorých kandidoval. Keď zistil výšku platu prezidenta, kandidatúru stiahol a s Milankom sa nerozprával. S Banánom sú ako bratia, povedia si všetko, chodia spolu do „bordelov“. Zaujíma ho každá investícia, z ktorej vzíde zisk. Avšak, často na tom prerobia. Patrí medzi najväčších bossov na Slovensku, kto by chcel s ním vykašľať, nepodarí sa mu to, Ali vykašle s ním pomocou ostatných ešte absurdnejšou metódou. Má rád najdrahšie a najluxusnejšie veci. Obchoduje aj s veľkými bossmi zo zahraničia. Obyčajne chce s nimi vybabrať.
* Peter Batthyány ako *Banán (vlastným menom Šimon Nagy)* – pravá ruka oboch bossov, pred príchodom Aliho je Pipininým milencom, po príchode Aliho si nájde novú priateľku „Bejátku“ Farkašovú. Kecá rýchlejšie ako myslí a je veľmi impulzívny. K jeho typickému vyjadrovaniu patrí veľké množstvo vulgarizmov, i keď sa neskôr po nátlaku TV JOJ umierni (ale nie veľmi). Má jedno dieťa - *Kiwiho*. Má aj jedného brata Maroša, ktorý je veliteľom na policajnej stanici. Jeho kamarátom je Prco, s ktorým vybaví každú požiadavku. Je ochotný urobiť všetko pre rodinu. Nemá príliš rád Milana, ktorého stále provokuje alebo mu nadáva z dôvodu, že ako Milan prišiel do rodiny, tak Pipina si ho obľúbila, čo Banánovi prekážalo. V epizóde *Rusovlasý Sergej*, keď Banán dostal za úlohu zabiť Sergeja, tak si myslel, že počas prestrelky nechtiac zabil aj Milana, čo mu bolo veľmi ľúto a uvedomil si, že mu chýba. Keď sa zistilo, že Milanovi sa vlastne nič nestalo, tak Banánov vzťah k nemu sa na nejaký čas zlepšil, nevystupoval voči nemu už tak agresívne, aj menej mu nadával. Na istú dobu sa zmenil aj po smrti Bejátky, dlho sa nevedel s tým zmieriť a aj neskôr na ňu občas so smútkom spomínal. Čo sa týka „práce“, je veľmi dôsledný a spoľahlivý, najlepšie mu ide vypaľovanie pre nadáciu Oheň ako dar. Podporuje Aliho v jeho nápadoch, dokáže všetko zariadiť. Po Bejátke si našiel Banán ďalšiu lásku, letušku Mariannu, s ktorou sa vzal v Las Vegas.
* Martin Vanek neskôr Gabriela Dzuríková ako *Ingrid „Pipina“ Molnárová* - Rudyho neter a Banánova bývalá frajerka neskôr Aliho manželka. Nepatrí práve medzi najkrajšie ženy, a preto absolvuje na začiatku druhej série plastickú operáciu. Odvtedy hrá Pipinu Gabika Dzuríková. Pipina rada nakupuje drahé a značkové oblečenie. Má kamarátku Kvetu, ktorá sa nikdy neobjavila. Študovala na vysokej škole, titul získala vďaka Alimu. Má rada sex a tak niekoľkokrát si užila aj bez Aliho. V štvrtej sérii sa s ním takmer rozišla, pretože jej nepovedal o svojich deťoch. V šiestej sérii by chcela s Alim dieťatko, ale nedarí sa im. Nepatrí medzi najinteligentnejšie, ale keď príde na peniaze a mužov je dosť vynaliezavá. Je veľmi žiarlivá, vo svojej a hlavne Aliho blízkosti neznesie žiadnu ženskú konkurenciu, najmä ak ide o atraktívnu ženu. K svojim sokyniam sa správa povýšenecky a arogantne, familiárne ich oslovuje „moja“, čím im dáva jasne najavo, kto je tu pani domáca, ktorá jediná má nárok na Aliho. V snahe zbaviť sa konkurencie, neváha použiť Banána alebo Prca na odvedenie „špinavej práce“. V poslednej časti 9. série ohlási svoje tehotenstvo. Na konci 10. série porodí chlapca... černoška. Ako sa ukáže otcom dieťaťa nie je Ali, ale africký recepčný.
* Igor Adamec ako *Milanko* – prezývaný tiež „Krtek“, rodinný účtovník, do rodiny sa dostal na inzerát. Venuje sa botanike, je zapálený ochranca životného prostredia a jediný slušný a vzdelaný člen rodiny. Aj vďaka tomu sa stane terčom posmeškov Banána, ktorý ho od začiatku nemal rád, pretože Pipine bol sympatický, čo Banánovi liezlo na nervy.  Niekoľkokrát chcel tajne z rodiny odísť, ale vždy zostal. S Bélom občas idú do nového kšeftu na vlastnú päsť. Časom si nájde priateľku Katku Tóthovú (Jeanette Švoňavská) s ktorou sa zasnúbi. V na konci šiestej série urobil chybu - pripravil rodinu o 50 miliónov. Preto sa hral na mŕtveho aj za pomoci Bélu. Skoro zomrel v plameňoch kafilérie, no zarobil peniaze späť ako „Zázračný Milan“, ktorý vstal z mŕtvych. Nič to však nebolo platné, pretože krátko na to, sa Molnárovci zaplietli do kšeftu s paradajkami, v ktorom mal prsty aj Milan, kšeft nevyšiel a rodina zbankrotovala. Pomôcť z krízy im mal Milanov kamarát - finančný poradca, ale zistilo sa, že ten ich chcel len obrať aj o to málo, čo im zostalo, po zistení o čo išlo, sa Ali na Milana veľmi naštval. Rodine dlho trvalo, pokým si vydobyla pozície späť.
* Ivan Macho ako *Prco* – rodinný špecialista na „špinavú prácu“ a pravá ruka Banána, je tichý a vraj je jeho matka potkanica (asi preto ho volajú „Zvíratko“). Rád vyberá výpalné a ešte radšej rieši problémy s dlžníkmi, jeho najlepšou priateľkou je bejzbalová palica, ale má rád aj nožíky, mačety a podobné hračky. Prco veľa toho nenarozpráva, ale príkazy šéfov obyčajne plní dôsledne. Tiež zvykne občas vypomáhať v jadrovej elektrárni Mochovce pri opravách reaktora, pretože je na rádioaktivitu zvyknutý (asi po predkoch potkanoch) a pre elektráreň vyjde lacnejšie ako vyslanie robota. Má vychodené 3 ročníky základnej školy. V šiestej sérii si vzal za manželku kreatúru zrejme ženského pohlavia, Etelu. Prco už ale v 11. sérii nevystupuje, pretože ho zožrala Etela.
* Lukáš Hoffman ako *Drobec* v seriáli pôsobí od 11. série ako náhradca Prca. Má veľmi rád zvieratká, má schopnosť liečiť takmer všetky zranenia. Neskôr pracoval v klane šošovcov, kde bol pravá ruka ´starého šooša´.
* Martin Vanek ako *Béla (vlastným menom Vojtech)* – rodinný lekár, študovaný veterinár, má aj pár semestrov medicíny. Jeho najobľúbenejšou prácou je „nasávanie“ akéhokoľvek druhu alkoholu. V druhej sérii sa z neho stane primár rodinnej nemocnice U nemilosrdných bratov. Vo štvrtej sérii sa ukáže, že je svadobný podvodník, ktorý okráda miestne dôchodkyne. Má neskutočný strach z krvi, chvíľu sa ho snažil prekonávať tým, že operoval so zaviazanými očami. Po sťažnostiach pacientok, ktorým prišil prsia na chrbát, mu Ali zakázal operovať. Bol aj primátorom Veľkého Medera, ale pre alkoholizmus ho odvolali. Ali ho kvôli alkoholu dokonca poslal aj na protialkoholické liečenie. Lenže nemocnica bez neho nefungovala a teta Márgit nechcela ísť k inému doktorovi, tak sa musel vrátiť. Bol aj svätým Floriánom, keď chceli zarobiť na novej náboženskej púti vo Veľkom Mederi. S Milanom sa púšťajú niekedy aj do riskantných operácii. V šiestej sérii schovávali v ordinácii Alenu Kimličkovú. Rodinu zásobuje všetkými možnými tabletkami, väčšinou určenými pre zvieratá. Bol raz vo väzení a má dieťa, na ktoré musí platiť alimenty.
* Peter Batthyány ako *Teta Márgit* alias Márgit Nény (vlastným menom Margita Nagyová) – Banánova mamička. Varí pre neho jeho obľúbený „pľucek na smetane“ a „szegedín“. Je najväčšia pestovateľka „kápusty“ na Žitnom ostrove. Jej životným partnerom bol Otto Weiter. Na začiatku sníva o tom, že sa Pipina a Banán vezmú. V piatej sérii sa s Ottom Weiterom rozíde. Je silno veriaca, chodí na púte, podporuje mederskú farnosť. Občasná dotieravosť vie každého nahnevať a vie aj pokaziť rozbehnuté plány. Jej najlepšou kamarátkou je Gizka Vitálošová. V ôsmej sérii sa objavila jej sestra, o desať minút mladšie dvojča, Trúde, ktorá odišla od rodiny počas choroby ich matky, Ildikó, a tak Márgit čakali ťažké časy. Teta Márgit bola umiestnená do psychiatrickej liečebne v Pezinku, z ktorého ju niekto odvliekol do Maďarska.
* *„Bejátka“ Farkašová*, Banánova priateľka, pracuje v knižnici. Je Milankovým najväčším nepriateľom, v jednej epizóde ju chcel dať dokonca zbiť. V seriáli sa neobjavila a ani neobjaví, keďže v šiestej sérii zomrela (spadli na ňu knihy a rozmliaždili jej hlavu na placku).
* Jeanette Švoňavská ako *Katka Tóthová* – susedka, ktorá sa k Molnárovcom prisťahovala v druhej sérii. Hneď si padla do oka s Milankom. Bola vydatá a musela sa podľa afrických pravidiel aj rozviesť. S Milankom prežila niekoľko spoločných nocí, ktoré prežili zhováraním o kvetoch. Mala problémy s trávením, preto vyhľadala Bélu, s ktorým sa potajomky stretávala. To Milan nevydržal a takmer zbil Bélu. V šiestej sérii preverovala ako štatistka sexuálne praktiky obyvateľstva. Je Milankovou spriaznenou dušou - miluje kvety. To bola však ale len pretvárka. V ôsmej sérii odhalila svoju pravú identitu. Tri roky zbierala informácie o rodine Molnárovcov ako tajná agentka štátnej bezpečnostnej služby. Milanka iba využila na infiltráciu do rodiny. Milana chcela použiť ako korunného svedka, tak jej musel pomáhať s odpočúvaním a získavaním informácií. Ali to však zistil a takmer nechal Milanka kvôli nej zabiť. Ona prišla s nápadom, že centrále tajnej služby odovzdá správu o bezúhonnosti Molnárovcov a oni nechajú aj ju, aj Milana žiť. Katka zostala pracovať pre rodinu ako tajný agent, ktorý bude získavať informácie z druhej strany. Neskôr bude mať aféru s doktorom Kelemenom, Milankovým spolupracovníkom.V časti „Droga pravdy“ zásobí rodinu drogou pravdy (mierne po záruke) a v tejto časti aj padnú narážky na zväčšujúcu sa Katku. Na konci desiatej série sa ale ukáže, že je tehotná (s Milankom). Porodí v rovnaký deň ako Pipina v dome Molnárovcov. Dieťa bude biele po Milankovi a to vyvráti tvrdenie, že Katka otehotnela v Afrike počas rituálu plodnosti Waka Waka.
* Petra Molnárová ako *Marianna* - je novou Banánovou láskou, ktorá sa objavila v ôsmej sérii po dlhšom čase od smrti Bejátky. Mladá blonďatá letuška oslňuje však iba svojou krásou, veľmi bystrá nie je. Od prvého okamihu ju má Pipina v žalúdku a strašne ju irituje. S Banánom sa stihli dokonca vziať v Las Vegas, a tak sa stala súčasťou rodiny. Lenže to ešte nevie, čím sa rodina Molnárovcov v skutočnosti živí. Myslí si, že sú obyčajní obchodníci. Ali kúpil leteckú spoločnosť, v ktorej pracuje a začali poskytovať aj erotické služby. Svojou nechápavosťou vie pokaziť čo sa len dá. Banán ale na ňu nedá dopustiť. Na začiatku 10. série však opustí Banána kvôli uruguajskému ministrovi vnútra Carlosovi Sanchezovi (ktorý sa holí úplne všade). Po tom čo sa v Uruguaji udeje prevrat Marianna utečie do Uruguajského pralesa. Vráti sa v 9. časti 10. série s názvom „Žužli Mužli“ a bude sa snažiť získať Banána naspäť.



;Vedľajšie postavy
* Etela - Prcova manželka, nikdy neukázaná príšera. Celá rodina okrem Prca, ktorý ju miluje, sa jej desí. Dokonca znásilnila Banánovho psa Ramba a čakala s ním príšerky neurčitého živočíšneho druhu. Zomrela po zjedení otráveného Prca. 
* Rambo - Banánov a Márgitin pes (labrador). Márgit ho určitý čas zneužívala na domáce práce (varenie, oranie...), z čoho mal zdravotné problémy. V časti „Droga pravdy“ ho Márgit prizabije (spadne naňho skrinka) a zakope na záhrade vedľa Marty, mačky, ktorú Márgit pred desiatimi rokmi zavrela do práčky. Banán ho, ale vzkriesi a rovnako aj Martu.
* Gejza Bácsi - Banánov otec a Márgitin druh. Kým bol Banán malý, často ho kopal medzi nohy, pravdepodobne to bol jeden z dôvodov, prečo Gejza Márgit opustil.
* Carla Papánková Krasňanská von Paterhoffer (Hana Gregorová) - Aliho milovaná mamička, ktorá sa zakaždým snaží vytiahnuť z Aliho čo najviac peňazí. Medzi jej záľuby patrí hnevanie Pipiny poznámkami typu: Bože, Pipinka, nepribrala si trošku?
* Gregor (Karol Čálik) - nájomný vrah a Aliho priateľ
V Mafstory sa objavili aj niektoré slovenské celebrity v epizódnych úlohách a aj ďalší slovenskí herci, napríklad Juraj Bača, Otto Weiter, kapela Desmod, Lucia Vráblicová (Alena Kimličková), Juraj Kemka, Eva Cifrova a veľa ďalších.

## Príbeh
V nemenovanom mestečku, v blízkosti Veľkého Medera, žije rodinka Molnárovcov. Rudy, šéf celého klanu, potrebuje nového účtovníka. Zháňaním poverí Banána, ten uverejní inzerát v novinách. Prihlási sa Milanko, bývalý učiteľ na Obchodnej akadémii a profesionálny účtovník. Všetkým, okrem Banána, sa ihneď zapáčil, a vzali ho medzi seba. Banán ho znenávidel preto, lebo sa Milanko až príliš zapáčil Pipine.

Keď už mal Rudynko účtovníka, mohla jeho firma rásť, založili si nadáciu „Oheň ako dar“, ktorá mala kryť ich výpalnícke aktivity. Takto plynie čas a rodinka rieši bežné problémy mafiánskeho života, zrazu však príde správa, že z basy prepustili bývalého bossa Aliho Krasňanského. Ten si samozrejme bude chcieť nárokovať späť svoje teritórium, ktoré mu Rudy po jeho uväznení prebral. Alimu sa nakoniec podarí získať svoje územie a Rudyho vyženie z rodiny. Rudy predá svoje pozemky na Ukrajine a kúpi si dom v Argentíne v susedstve s Elvisom Presleym a Adolfom Hitlerom. Pipina ide na plastiku, ktorá nabúra rodinný rozpočet ale sa nadmieru podarí. Opúšťa Banána a stáva sa Aliho priateľkou.

Pod Aliho vedením rodina ďalej rastie, do svojho portfólia priberá nemocnicu, ktorej primárom je Béla. Vďaka Aliho úplatkom Pipina vyštudovala vysokú školu a stala sa inžinierkou. Ali si naplánoval, že sa stane slovenským prezidentom a aby mal prvú dámu, rozhodne sa, že si Pipinu vezme za ženu. Od prezidentských plánov však neskôr upustí. Vďaka jednému obchodu s paradajkami rodina prišla o všetko, zablokovali účty, zhabali účty. Molnárovci musia začať odznova.

Neskôr Márgit nájde liečivý prameň, ktorý predajú bohatému americkému Slovákovi čo ich dostane z dlhu voči štátu. Neskoršie Pipina dostane list od Rudyho z Argentíny, v ktorom oznámil že sa vráti na Slovensko. Očakáva však že mu jeho najvernejší odstránia z cesty Aliho. Banán, Béla, Márgit, Prco a Pipina ho chcú zabiť, no nakoniec sa zistí že list napísali Kimličkovci, aby sa Aliho vlastní ľudia zbavili. No aspoň vyrovnali dlh Rudynkovi - keď  ho pred rokmi zradili Alinovi. Banán sa pri letoch na dovolenky zoznámil s novou „dévčou“ Mariannou. Ukazovala sa ako človek, ktorý nevyrástol z dospelosti. Neskôr teta Márgit skončila v blázinci po tom, čo zabudla, že má syna. Vyliečila sa, Pipina otehotnela a snažila sa jej stále pomáhať. Ich dieťa chce uniesť aj talianska mafia za pomoci kuchára Massima. Napokon sa ukázalo, že aj Milanko sa stane otcom. Porodí Katka, avšak Pipina porodí malého černoška. Zdá sa, že vo vile Molnárovcov nikdy nebude pokoj...

## Zaujímavosti
* Obraz Ernesta Krasňanského v Aliho pracovni je v skutočnosti fotka Ernesta Hemingwaya.
* V desiatej sérii sa v dome mafiánov zmenil nábytok.
* Niektoré postavy zo seriálu moderovali počas Veľkej noci 2008 počasie.
* Novoročný príhovor tety Márgit 1.1.2008 sledovalo viac divákov než novoročný príhovor prezidenta Slovenskej republiky.
* V Aliho pracovni si môžeme naľavo od dverí všimnúť na stene obraz „Dáma s hranostajom“, ktorý namaľoval Leonardo da Vinci, koncom 15. storočia.
*V epizóde „Rudy sa vracia“ časť rodiny (Banán, Béla, Pipina) sa chcela Aliho zbaviť. Pipina chcela zabiť Aliho tak, že zo schodov na neho zhodila kachle. Tento spôsob vraždy nápadne pripomína Irenu Čubirkovú, známu slovenskú vrahyňu. Irena Čubirková zabila svojich dvoch manželov a Ali v oboch prípadoch pomerne presne opísal spôsob, ako k tomu došlo.

## Spin-offy a špeciály Mafstory
Mafstory sa počas svojej existencie dočkalo štyroch špeciálnych epizód, konkrétne to boli „Banánov špeciál“, „Banánov kamarát“, „Márgit sama doma“ a „Silvestrovské Mafstory“. V podstate sa jednalo o zostrihy toho najlepšieho z predošlých epizód vhodne doplnené o komentáre Banána, respektíve tety Márgit. „Silvestrovské Mafstory“ bolo časťou filmu, ktorý tvorilo spolu so Silvestrovskými Profesionálmi. Išlo o zmiešanie postáv z jednotlivých seriálov do jedného príbehu.

Prvým spin-offom Mafstory bola krátka minirelácia (vysielaná pred premiérovou časťou Mafstory) „Banán radí“, v relácii jedna z hlavných postáv Mafstory - Banán, radil ľuďom s problémami bežného života. Či boli maily od skutočných divákov alebo len výsledok práce scenáristu, nie je známe. Ako ďalší spin-off Mafstory môžeme označiť nový seriál TV JOJ, *[[Profesionáli]]*. Na tvorbe seriálu sa podieľa rovnaký tím a aj štýl humoru je veľmi podobný (o poznanie menej vulgarizmov).

Teta Márgit dostala priestor aj na novoročný príhovor. Počas Veľkej noci v roku 2008 Milanko, Béla, Banán a teta Márgit moderovali počasie. Banán, Prco a Milanko sa objavili aj v seriáli Panelák 1. apríla v byte Milana Kordiaka. Ali s Pipinou zavítali aj do seriálu Kutyil s.r.o. a počas Silvestra 2008 sa prepojil dej častí seriálu Mafstory a Profesionáli. Ďalšie prepojenie seriálov nastalo v ôsmej sérii.

## Vydané DVD
* Samostatne kúpiteľné DVD, zatiaľ 4 série (1 DVD = cca 5 dielov + niekedy bonusy)
* Kolekcia Mafstory 1.-54. Epizóda s podpiskartou, kľúčenkou (v tvare bajzbalky) a malou flaškou Fernetu (proti smädu)

## Knihy
* Igor Adamec, Martin Vanek: *Mafstory - Sága rodu Molnárovcov* (Belimex, 2008)

## Referencie


## Iné projekty

## Externé odkazy
* TV archív Mafstory na stránkach TV JOJ 
* Mafstory v slobodnej databáze TV seriálov


Kategória:Slovenské sitkomy
Kategória:Sitkomy TV JOJ
Kategória:Televízne seriály z roku 2006